Þeir sem dveljast erlendis við nám geta sótt um að halda hér á landi skattalegri heimilisfesti og haldið þannig öllum réttindum sem heimilisfesti hér á landi veitir . Í því felst að við skattlagningu er tekið tillit til þess skattafsláttar og bóta sem námsmaður ætti rétt á ef lögheimili hans hefði verið hér allt árið . Eingöngu þeir sem hafa verið búsettir hér síðustu fimm árin áður en nám erlendis hófst , geta haldið hér skattalegri heimilisfesti . Á framtali þarf að koma fram póstfang námsmannsins erlendis eða umboðsmanns hér á landi og síðasta lögheimili námsmanns hér á landi . Dvelji maki námsmannsins eða börn hans eldri en 16 ára einnig erlendis og dvöl þeirra er bein afleiðing af námi hans , geta þau einnig sótt um að halda hér á landi skattalegri heimilisfesti . Óvígð sambúð er lögð að jöfnu við hjúskap að því tilskildu að uppfyllt séu skilyrði skattalaga um samsköttun . Öllum spurningum varðandi skattalega meðferð á námsstyrkjum skal beina til ríkisskattstjóra .